Νέο μπαράζ κατεδαφίσεων αρχίζουν οι αλβανικές Αρχές στη Χειμάρρα

Σύμφωνα με καταγγελίες μελών της μειονότητας, η επιθεώρηση χωροταξίας του Δήμου Χειμάρρας έστειλε ειδοποιητήρια σε 19 οικογένειες βορειοηπειρωτών με τα οποία τους ζητά να εγκαταλείψουν τα σπίτια τους εντός πέντε ημερών, λόγω σχεδίων για κατεδάφισή τους.

Φωτογραφίες από τα ειδοποιητήρια δείχνουν πως τα έγγραφα φέρουν ημερομηνία, 18 Οκτωβρίου.

Η κίνηση των αλβανικών Αρχών έρχεται υπό τη σκιά τωv τριγμών που έχει προκαλέσει στα Τίρανα η σύλληψη του επικεφαλής κυκλώματος διακίνησης ναρκωτικών, ο οποίος είναι συγγενής του κορυφαίου πρώην υπουργού Σαϊμίρ Ταχίρι.

Μέσα ενημέρωσης που πρόσκεινται στην αλβανική αντιπολίτευση συνδέουν τις εξελίξεις στη Χειμάρρα με προσπάθειες της κυβέρνησης να αποπροσανατολίσει την προσοχή των πολιτών μακριά από την υπόθεση Ταχίρι.

Η εφημερίδα Στάνταρτ και η ιστοσελίδα Syri.net αναφέρουν πως ο Ράμα επιδιώκει να παρακάμψει την υπόθεση «Ταχίρι» προκαλώντας τη Μειονότητα στη Χειμάρρα. Τους ζητά να εγκαταλείψουν τα σπίτια τους εντός 5 ημερών

Στην εξέλιξη αυτή αναφέρονται και η φιλοκυβερνητική ε/φ Shqiptarja.com καθώς και η ομώνυμη ιστοσελίδα της, αυτές όμως θεωρούν την εξέλιξη ως «ξαφνική κίνηση του Δήμου Χειμάρρας, ο οποίος αποφάσισε να προχωρήσει με τις κατεδαφίσεις, παρά το γεγονός ότι η κυβέρνηση προ ημερών δήλωσε πως το σχέδιο θα αναβληθεί προσωρινά, μέχρις ότου οι κάτοικοι να πάρουν τους τίτλους ιδιοκτησίας».

Οι κάτοικοι της Χειμάρρας, μέλη της Ελληνικής Μειονότητας, διαμαρτυρήθηκαν πριν από μέρες, όταν στη Χειμάρρα βρέθηκαν για διαπραγματεύσεις οι υπουργοί της κυβέρνησης Ράμα, Νταμιάν Γκικνούρι και Μιρέλα Κουμπάρο. Μετά τη συνάντηση με το Γκικνούρι, ο οποίος είναι και βουλευτής της περιοχής, ο υπουργός διαβεβαίωσε τους κατοίκους ότι οι διαπραγματεύσεις θα συνεχίζονταν μέχρι την επίτευξη από κοινού συμφωνίας, στη βάση της οποίας θα ήταν το ποσό της αποζημίωσης που η κυβέρνηση θα έδινε στους κατοίκους σε περίπτωση κατεδάφισης.

Την Πέμπτη όμως , ενώ οι κάτοικοι περίμεναν οι διαπραγματεύσεις με την κυβέρνηση να συνεχίζονταν, έλαβαν το ειδοποιητήριο από την Επιθεώρηση που τους ζητά να εκκενώσουν τα σπίτια τους εντός 5 ημερών.

Έντονη ανησυχία εκφράζει με ανακοίνωσή του το υπουργείο Εξωτερικών για τη «διαφαινόμενη διασύνδεση του οργανωμένου εγκλήματος με την πολιτική σκηνή της Αλβανίας, όπως καταδεικνύει και η πρόσφατη σύλληψη του επικεφαλής κυκλώματος διακίνησης ναρκωτικών, οποίος τυγχάνει και συγγενής ενός μέχρι πρότινος κορυφαίου υπουργού της κυβέρνησης Ράμα».

Παράλληλα, το υπουργείο Εξωτερικών εκφράζει επίσης ανησυχία για το γεγονός ότι «η αλβανική κυβέρνηση συνεχίζει να προωθεί μέτρα καταστροφής περιουσιών των μελών της Ελληνικής Εθνικής Μειονότητας, στο πλαίσιο πολιτικής ξεριζωμού της ιστορικής παρουσίας του ελληνισμού στην περιοχή της Χειμάρρας».

«Η χθεσινή απόφαση των αλβανικών αρχών» να προχωρησουν στην κατεδάφηση κατοικιών και καταστημάτων Ελλήνων ομογενών της Χειμάρρας, όπως τονίζει η ανακοίνωση, «επιβεβαιώνει ότι ο πρόσφατα ψηφισθείς νόμος για τις μειονότητες αποτελεί ένα βήμα πίσω για την κύρια μειονότητα της Αλβανίας. Πολλοί δε την ερμηνεύουν ως πράξη που αποσκοπεί στον αποπροσανατολισμό της αλβανικής κοινής γνώμης από το μείζον πολιτικό ζήτημα που έχει προκύψει με το ναρκεμπόριο. Ελπίζουμε να μην είναι έτσι».

Πηγές: skai.gr, himarra.gr και ΑΠΕ-ΜΠΕ